Александър Пушкин
Наздравна чаша

Превод от руски: Стоян Бакърджиев, —

chitanka.info

Наздравна чаша[0]

Чаша наляна

вдигнал си ти.

С кипнала пяна

вино блести.

Скъпо отколе

то е за нас.

Но за кого ли

да пия аз?

Дали за слава

през тоя ден?

Бойна забава

не е за мен.

От веселбата

весел не съм.

Дружбата свята

бяга от гръм.

Деца небесни

на Феб — жреци!

Пийте сред песни

за Феб, певци!

Обич с Камена —

каква беда!

От Ипокрена

блика вода.

Пийте честити

за любовта!

Отлитат дните

на младостта.

Ей моя жребий

чаша пред мен!

Вино, за тебе

пия блажен.

[0] Напечатано в споменатия „Памятник отечественных муз на 1827 год“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.